יובל אברמוביץ'

ביוגרפיה

נולד וגדל בבת ים. בגיל 16 החליק במהלך עבודה במסעדה והפך מרותק לכיסא גלגלים. מבלי שהרופאים הצליחו להסביר במדויק את מקור הבעיה הרפואית ממנה סבל, נמסר לו אז שלא יוכל לחזור ללכת. עם זאת, כשנה וחצי אחר כך, הוא חזר לתפקוד מלא. ההערכות הן כי סבל מתופעה רפואית הנקראת דרופ פוט (רגל שמוטה), כתוצאה מלחץ על עצבי עמוד השדרה, המוביל לשיתוק זמני. את שירותו הצבאי עשה אברמוביץ' כמדריך בבסיס עובדה של חיל אוויר. את שירותו הצבאי סיים כמפקד קורס מפקדים בבית ספר למקצועות התעופה של חיל האוויר.
אברמוביץ' למד משחק ב"בית צבי" בשנת 1998.
בשנת 2010 החל לפרסם מגוון ספרים ונחשב, על פי נתוני רשתות הספרים, לאחד הסופרים הנמכרים והרווחיים בישראל שמכר למעלה כ-300,000 עותקים מספריו השונים.] בין השנים 2014–2019 ביצע מספר פרויקטים מוצלחים במימון המונים וגייס למעלה מ-1,500,000 שקלים באמצעות הפלטפורמות הדסטרט וגאמפסטרט.]

בטלוויזיה

בשנת 2002 הגיש לצד אמיר פרישר גוטמן את התוכנית "אבק כוכבים" בערוץ 10. ב-2005 גילם את גידי לצד ריקי בליך ואוהד קנולר בסרטם של נמרוד עציון-קורן וסער לחמי - "דמיונות". בין השנים 2004–2006 גילם את רועי בר בשלוש עונות של הסדרה "השיר שלנו". ב-2006 גילם מנחה תחרות כשרונות בסדרה "הפיג'מות". בין השנים 2006–2007 גילם את מומחה המחשבים צ'כוב בסדרת הטלוויזיה "השמיניה". ב-2009 התארח בסדרה הבת "תיכון השיר שלנו". כמו כן התארח בסדרות: "טיפול נמרץ", "חדשואו", "הבילויים", "פאזל", "השועלים" ועוד. היה גם ממנחי משדר חגיגות שנת ה-60 למדינת ישראל בערוץ 10 והגיש מספר ספיישלים העוסקים בחגי ישראל בערוץ הראשון. בסוף 2008 הצטרף כמראיין לתוכנית הטלוויזיה "מה קורה", ששודרה במסגרת שידורי קשת בערוץ 2.
בשנת 2013 נבחר להגיש את הסדרה התיעודית "אירופה לשלוש דקות", לרגל ציון ארבעים שנות השתתפות של ישראל בתחרות האירוויזיון. בשנת 2014 חזר לגלם את דמותו של צ'כוב בסדרה "השמינייה - הדור הבא". בשנת 2019 חזר לכיסא המנחה של העונה השנייה בסדרה התיעודית ״אירופה לשלוש דקות״ הסוקרת את ההיסטוריה של השתתפות ישראל בתחרויות האירוויזיון.

בתיאטרון

השתתף בהצגות: "סאלח שבתי", "נורמה", "גריז", "טומי תם", "החממה", "המשחק בחופשה", "גביע הכסף", "הלילה השנים עשר" ו"בקצווי הכרך". כמו כן רקד באופרה הישראלית במספר הפקות.
משנת 2008 השתתף, למשך עשור, בהצגה "שופרא" מאת אייל וייזר המציגה בתיאטרון תמונע ובפסטיבל הפרינג' הבינלאומי של ניו יורק.

קריירה עיתונאית

בגיל 17 החל בכתיבה במקומון "חולון-בת-ים" מבית ידיעות תקשורת (ידיעות אחרונות). שימש כתב ראשי בשבועון "פנאי פלוס" וכתב את הטור הסאטירי "אני, סלבריטאית". כמו כן, ערך בשבועון "לאשה". בין השאר כתב בעיתונים "יין גורמה", "הארץ" והיה ממייסדי השבועון "Time Out תל אביב". בשנת 2007 עזב את "ידיעות אחרונות" לטובת כתיבה במוסף "סופשבוע" של מעריב. החל משנת 2009 נמנה עם הצוות המייסד של מהדורת יום השישי בעיתון "ישראל היום".
בשנת 2002 החל להגיש ביחד עם טל ברמן, אביעד קיסוס וגליה אלוני-דגן את תוכנית הבוקר של "רדיו תל אביב". לאחר כשנה פרש מן התוכנית. הגיש את תוכנית הרדיו הסאטירית "מייק אפ" ברדיו חיפה ואת תוכנית הברנז'ה של רדיו תל אביב לצד יורם מוקדי ובהמשך לצד ג. יפית. בנובמבר 2015 עלה עם תוכנית יחיד הנושאת את שמו ב"רדיו ללא הפסקה".
אברמוביץ' שימש כמרצה במכללות לתקשורת ("עבודי", "בצפר", "כותרת" ועוד), וב-2008 מונה למנהל החוג לתקשורת ועיתונות בבית ספר לפרסום "עבודי קריאייטיב".
ב-2010 פתח את רשת חנויות המזכרות התל אביבית "made in TLV" במתחם "התחנה" בתל אביב ובסמטאות יפו העתיקה. הקים את גלריית "אנונימי" למען אמנים צעירים והיה מבעלי אתר רחוב שינקין. במהלך שנת 2011 הקים ביחד עם ד"ר אמנון ז'קונט וורדה רזיאל ז'קונט את הרשת החברתית-תרבותית "גיבור תרבות". בשנת 2012 פתח את "ממגנטת", חנות הקונספט למגנטים שממוקמת ברחוב שינקין בתל אביב. בהמשך אותה השנה ייסד עם ד"ר אמנון ז'קונט את "גיבור תרבות - בית הספר לכתיבה" בתל אביב.
אברמוביץ' מתגורר בתל אביב. הוא אב לשתי בנות.